b'\n_START_ARTICLE_\nGeorgijevsko traktatas\n_START_PARAGRAPH_\nGeorgijevsko traktatas\xc2\xa0\xe2\x80\x93 1783\xc2\xa0m. liepos 24 d. Georgijevske pasira\xc5\xa1yta sutartis tarp Rusijos imperijos ir tuometin\xc4\x97s Gruzijos rytin\xc4\x97je dalyje egzistavusios Kartlijos-Kachetijos karalyst\xc4\x97s.  Sutartimi Rusija garantavo Bagration\xc5\xb3 dinastijos valdytos Kartlijos-Kachetijos savaranki\xc5\xa1kum\xc4\x85, teritorin\xc4\xaf integralum\xc4\x85, ta\xc4\x8diau Gruzija tur\xc4\x97jo atsisakyti savaranki\xc5\xa1kos u\xc5\xbesienio politikos ir fakti\xc5\xa1kai tapo Rusijos protektoratu. Sutartimi Gruzija atsisak\xc4\x97 bet kokios priklausomyb\xc4\x97s nuo kit\xc5\xb3 kaimyn\xc5\xb3, o kiekvienas naujas Gruzijos monarchas tur\xc4\x97jo gauti Rusijos imperatoriaus pritarim\xc4\x85. 1784\xc2\xa0m. sutart\xc4\xaf ratifikavo Rusijos carien\xc4\x97 Jekaterina II ir Kartlijos-Kachetijos karalius Hereklis II. \xc5\xa0is Gruzijos politinis aktas paskatino Persij\xc4\x85 vald\xc5\xbeiusios Kad\xc5\xbear\xc5\xb3 dinastijos monarch\xc4\x85 Mochamadchan\xc4\x85 \xc4\xafsiver\xc5\xbeti \xc4\xaf Gruzij\xc4\x85 ir 1795\xc2\xa0m. rugs\xc4\x97j\xc4\xaf \xc4\xafvykusiame Krtsanisi m\xc5\xab\xc5\xa1yje sutriu\xc5\xa1kinti Gruzijos kariuomen\xc4\x99, po kurio Persija u\xc5\xbe\xc4\x97m\xc4\x97 vis\xc4\x85 rytin\xc4\x99 Gruzij\xc4\x85. Rusija Persijai paskelb\xc4\x97 kar\xc4\x85, ta\xc4\x8diau Gruzijai nesuteik\xc4\x97 jokios karin\xc4\x97s pagalbos Krtsanisi m\xc5\xab\xc5\xa1yje. 1799\xc2\xa0m. naujuoju Kartlijos-Kachetijos valdovu buvo paskelbtas Hereklio II vaikaitis Davidas. Gruzijoje kilus gin\xc4\x8dams tarp vietos kilming\xc5\xb3j\xc5\xb3 d\xc4\x97l sosto, Rusijos caras Pavelas I 1800\xc2\xa0m. gruod\xc5\xbeio 18 d. aneksavo Kartlijos-Kachetijos karalyst\xc4\x99. 1801\xc2\xa0m. rugs\xc4\x97jo 12 d. naujasis Rusijos caras Aleksandras I patvirtino rytin\xc4\x97s Gruzijos aneksijos akt\xc4\x85.'